
Nr. 16935 din 21.04.2023
REFERAT DE APROBARE

a proiectului de hotărâre privind participarea comunei Cornetu, judeţul Ilfov, la Programul privind casarea autovehiculelor uzate, finanţat din Fondul pentru mediu
În temeiul prevederilor art. 136, alin. (1) şi alin. (8), lit. a) din O.U.G. nr. 57/2019 privind Codul administrativ, cu modificările şi completările ulterioare (Codul Administrativ), precum şi art. 6, alin. (3), art. 30, alin. (1), lit. c) și alin. (2) din Legea nr. 24/2000 privind normele de tehnică legislativă pentru elaborarea actelor normative, cu modificările și completările ulterioare, supun spre dezbatere şi aprobare consiliului local, proiectul de hotărâre privind aprobarea participării com. Cornetu, jud. Ilfov, la Programul privind casarea autovehiculelor uzate, finanţat din Fondul pentru mediu.

Propunerea are în vedere următoarele considerente: Ȋn Monitorul Oficial nr. 279 din 04.04.2023 a fost publicat Ordinul ministrului mediului, apelor şi pădurilor nr. 864/2023 pentru modificarea anexei la Ordinul nr. 2.261/2022 pentru aprobarea Ghidului de finanţare a Programului privind casarea autovehiculelor uzate. 

Scopul Programului ȋl constituie ȋmbunătăţirea calităţii mediului prin casarea autovehiculelor uzate, iar obiectul acestuia constă ȋn finanţarea nerambursabilă din Fondul pentru mediu, acordată pentru autovehiculul uzat având o vechime egală sau mai mare de 15 ani de la anul fabricaţiei, ȋn schimbul predării acestuia spre casare.

Finantarea Programului se realizează din veniturile Fondului pentru mediu, ȋn limita sumei de 2.400 lei, diferenţa până la 3.000 lei, respectiv 600 lei fiind suportat din bugetul local.

Programul se derulează în baza contractelor de delegare încheiate de Administraţia Fondului pentru Mediu cu unităţile administrativ-teritoriale organizate la nivel de comune, oraşe, municipii, astfel cum sunt definite prin Codul administrative.  
Raportat la cele de mai sus şi pentru a veni ȋn sprijinul cetăţenilor din comună care se ȋncadrează ȋn criteriile de eligibilitate pentru participarea la program, precum şi pentru ȋmbunătăţirea calităţii mediului prin reducerea noxelor provenite de la autovehiculele uzate de pe raza comunei Cornetu, judeţul Ilfov, supun spre dezbatere şi aprobare de către Consiliul Local al comunei Cornetu, judeţul Ilfov proiectul de hotărâre sus menţionat.

